Formidling

Frederiksholms Kanal 12

1220 København K

Tlf 33 13 44 11

MOB 41 20 60 19

E-MAIL nynne.bojsen.faartoft@natmus.dk



|  |  |  |  |  |
| --- | --- | --- | --- | --- |
|  | | | | |
|  | 11. april 2014 |  |  |  | |

**Sjove påskeoplevelser på et flottere Trelleborg**

Påskeferien på Trelleborg er fuld af spændende og udfordrende vikingeaktiviteter for hele familien – og påsken bliver skudt i gang med indvielsen af den nyistandsatte kongeborg.

De første vikinger er allerede ankommet til Trelleborg, hvor de har indtaget vikingelandsbyen Slagløse. De 12 studerende fra arkæologistudiet på Moesgård ved Århus er blandt de mange frivillige, der hele ugen lever som vikinger, bor i vikingehusene og arbejder både indendørs og udendørs.   
  
Sammen med Trelleborgs øvrige formidlere står de parat til at modtage publikum med en bred vifte af prøv-selv-aktiviteter og give dem en uforglemmelig oplevelse i påskeferien fra d. 15. april til d. 21. april.

Hver dag byder på forskellige aktiviteter, der betales med museet egen aktivitetsmønt, ”Trelleborg-mønten”, der kan købes i indgangen for 20 kroner. Aktiviteterne koster fra en til fire Trelleborg-mønter. Du kan blandt andet skyde med vikingernes langbuer, støbe dit eget tinsmykke, smede din egen kniv, male med vikingernes farver og riste dit navn med runer på flotte træsværd eller navnebrikker - præcis som vikingerne gjorde det.   
  
Du kan også dagligt deltage i to spændende gratisaktiviteter som krigertræning (kl. 12.00 og kl. 14.00) og en underholdende rundvisning på hele borgområdet (kl. 13.00), hvor du kan høre fortællinger og få faktuel viden om vikingerne på Trelleborg.   
   
**Et fornyet Trelleborg**  
Påsken på Trelleborg bliver skudt i gang tirsdag d. 15. april, hvor Nationalmuseets direktør Per Kristian Madsen indvier den nyistandsatte borg og afslører en række af forbedringer af den udendørs formidling på Trelleborg.   
  
Kulturstyrelsen og Nationalmuseet/Trelleborg har nemlig i samarbejde udført nye formidlingstiltag på vikingeborgen til glæde for Trelleborgs gæster. Forbedringerne er bekostet af Kulturstyrelsens projekt Danmarks Oldtid i Landskabet, som er finansieret af A.P. Møller og Hustru Chastine Mc-Kinney Møllers Fond Til Almene Formaal.   
  
Indvielsen af de frigravede husmarkeringer, gravpladsen, de nyanlagte stier, nye broer, samt flotte informative skilte foregår d. 15. april fra kl. 14.00 til 15.30. Der vil være gratis adgang fra kl.13.30 på denne dag. Med fejringen vil museet derudover rette opmærksomhed mod, at Trelleborg er kandidat til UNESCO’s Verdensarvsliste.

*Trelleborg holder påskeåbent fra d. 15. til d. 21. april 2014 fra kl. 10.00 - 15.00.***Til pressen:**Pressen er velkommen til at dække afsløringen af forskønnelsen af borgområdet d. 15. april kl. 14.00 – 15.00 – og er derudover også velkommen til at dække Trelleborgs påskeaktiviteter.

**For yderligere oplysninger kontakt:**

Anne-Christine Larsen, overinspektør, Trelleborg, Nationalmuseet.  
Tlf.: 4120 6390. E-mail: anne-christine.larsen@natmus.dk  
  
Nynne Bojsen Faartoft, pressemedarbejder, Nationalmuseet.   
Tlf.: 4120 6019. E-mail: nynne.bojsen.faartoft@natmus.dk